Okresná prokuratúra Nové Zámky 
F. Rákocziho 15, 940 44 Nové Zámky 1 	

Sp. zn. : 2 Pv 1008/13/4404	Nové Zámky, 12.6.2014
EEČ : 2-33-78-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Nové Zámky
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Ako otec   maloletej XXXXX, narodenej  XXXXX,  bol rozsudkom Okresného súdu XXXXX,  spisovej značky  12  C  122/09 - 28  zo  dňa 28.01.2010, povinný prispievať  na  jej  výživu  mesačne sumou  50,00 €,   vždy do 15. dňa  toho    ktorého mesiaca vopred,  k rukám matky XXXXX, prechodne bytom  XXXXX, XXXXX, okres XXXXX, ktorý rozsudok bol zmenený  rozsudkom   Okresného súdu  XXXXX,  spisovej značky  17 P 231/2010 - 38  zo dňa  26.11.2010  v spojení s rozsudkom Krajského súdu v Nitre, spisovej značky  5 CoP 10/2011  zo dňa 09.03.2011,   v časti o výživnom tak,  že výživné  na maloletú sa znižuje zo sumy 50,00 € na 40,00€ mesačne,  tieto rozsudky boli zmenené  rozsudkom Okresného súdu XXXXX  spisovej značky 10 P 28/2011 - 30  zo dňa  14.12.2011   v časti o výživnom tak,  že výživné sa zvyšuje  zo sumy 40,00 € na 50,00 € mesačne,  ktoré má  obvinený  zasielať vždy do 20. dňa toho ktorého mesiaca vopred, k rukám matky od 01.01.2012,  vyživovaciu povinnosť  si  neplní pravidelne mesačne,  pretože nebol v pracovnom pomere a nebol vedený v evidencii uchádzačov o zamestnanie na Úrade práce, sociálnych vecí a rodiny XXXXX, čím  za obdobie od 01.09.2012  do 30.04.2013 vznikol na výživnom dlh v sume  400,00  €,

lebo zanikla trestnosť činu

Odôvodnenie:
         Vyšetrovateľ Okresného riaditeľstva PZ, Odboru kriminálnej polície XXXXX, uznesením  spisovej značky ČVS: ORP-974/OVK-NZ-2013 zo dňa  19.12.2013   podľa § 199 odsek  1 Trestného poriadku začal trestné stíhanie vo veci prečinu zanedbania povinnej výživy podľa § 207  odsek 1, odsek 3 písmeno b/, písmeno c/  Trestného zákona  a uznesením zo dňa 01.04.2014  podľa § 206 odsek 1 Trestného poriadku stíha  XXXXX  ako obvineného  z  uvedeného prečinu, na tom skutkovom základe, ako je to uvedené vo výrokovej časti uznesenia.
         Vyšetrovateľ Okresného riaditeľstva PZ, Odboru kriminálnej polície XXXXX dňa 26.05.2014 obvineného upozornil, že skutok, pre ktorý mu bolo vznesené obvinenie, pre prečin zanedbania povinnej výživy podľa § 207 odsek 1, odsek 3 písmeno c/ Trestného zákona, bude v ďalšom konaní kvalifikovaný  ako prečin  zanedbania povinnej výživy podľa § 207   odsek 1 Trestného zákona.
         Úrad práce, sociálnych vecí a rodiny XXXXX  potvrdil, že obvinený XXXXX, narodený XXXXX, bytom XXXXX, XXXXX  bol vedený v evidencii uchádzačov  o zamestnanie v období od  01.09.2011  do 21.08.2012  a od  06.05.2013 je vedený v evidencii  naďalej.
         XXXXX   dňa 26.05.2014  pred vyšetrovateľom PZ   uviedla, že od obvineného obdržala  dňa 22.11.2012  sumu  15,00 €, dňa 05.04.2014 sumu 30,00 € a dňa 21.05.2014  sumu 355,00 €, čím obvinený   dlh na výživnom  v sume  400,00 € uhradil v plnej výške.  Tomuto tvrdeniu nasvedčujú i fotokópie poštových poukazov na č. l.  53 - 55  vyšetrovacieho spisu.
        Teda obvinený využil ustanovenie o účinnej ľútosti v zmysle § 86  odsek 1 písmeno a/ Trestného zákona  a vyživovaciu povinnosť voči svojej dcére  dodatočne splnil  skôr, než sa súd odobral na záverečnú poradu,  prečin nemal trvalo nepriaznivé následky a trestnosť zanedbania povinnej výživy zanikla.
        Preto bolo potrebné rozhodnúť tak, ako je to uvedené vo výrokovej časti  uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anna Serenčéšová
prokurátorka